Иск, предявен на 30 септември 2019 г. — FF/Комисия
(Дело T-654/19)
Език на производството: френски
Страни
Ищец: FF (представител: A. Fittante, avocat)
Ответник: Европейска комисия
Искания
Ищецът моли Общия съд:
да установи, че Европейската комисия е нарушила правата на добро име, лична и семейна неприкосновеност, изображение и достойнство на ищеца, поради това че е използвала без разрешение неговото изображение сред фотографиите, предложени от Комисията за здравните предупреждения, които да се поставят върху опаковките на тютюневите изделия в приложение на делегирана Директива 2014/109/ЕС на Комисията,
да разпореди незабавно прекратяване на използването на спорната фотография в Съюза и оттеглянето от пазара на всички налични тютюневи изделия с изображението на ищеца, които се предлагат за продажба в различните заведения, имащи разрешения да продават подобни изделия,
да запази на ищеца правото да уточни своите претенции за обезщетение на неимуществените и финансови вреди след извършване на поисканата с отделен иск експертиза и след съобщаването от Европейската комисия на броя на опаковките със спорното изображение, които са продадени в Европейския съюз,
да осъди Европейската комисия да заплати съдебните разноски, както разходите, свързани с производството, като се уточнява, че ищецът е поискал да се ползва от правна помощ.
Основания и основни доводи
В подкрепа на иска си ищецът изтъква едно-единствено основание, изведено от нарушение на основните права, прогласени в Хартата на основните права на Европейския съюз, която гарантира на всяко лице правата на зачитане на неговите достойнство, личен и семеен живот.
____________